V tejto súvislosti a v súlade so svojimi prioritami sa Komisia spolu s členskými štátmi zaväzuje prijať ďalšie kroky na posilnenie strategickej úlohy siete SOLVIT s cieľom reálne zlepšiť fungovanie jednotného trhu pre občanov a podniky. To sa však môže uskutočniť len vtedy, ak členské štáty zabezpečia svojím vnútroštátnym centrám siete SOLVIT vhodný počet pracovníkov a uznajú ich na úrovni svojich vnútroštátnych správnych orgánov. Najslabší článok má vplyv na výkonnosť siete ako celku.

Holandský štátny príslušník nemohol do Bulharska doviezť príves po tom, ako sa tam presťahoval. Keďže prívesy, ktoré vážia menej ako 750 kg, nemusia byť v Holandsku evidované, dovozca nemal žiaden doklad o evidencii – preto odmietli bulharské orgány príves zaevidovať. Vďaka zásahu siete SOLVIT bol prípad vyriešený do 13 týždňov.

Rakúsky umelec sa chcel zaregistrovať ako osoba s pobytom v Luxembursku. Miestnym orgánom predložil všetky potrebné doklady, odmietli ho však zaregistrovať, pokiaľ neposkytne vyhlásenie o podpore od osoby s pobytom v Luxembursku. Sieť SOLVIT poukázala na to, že občanovi EÚ nemožno uložiť túto dodatočnú požiadavku. Miestny úrad svoje rozhodnutie prehodnotil a vydal registračné potvrdenie. Vďaka zásahu siete SOLVIT bol prípad vyriešený do jedného týždňa.

Tri portugalské zdravotné sestry požiadali o uznanie odborných kvalifikácií v Španielsku. Podľa práva Únie musia orgány zareagovať na žiadosť do troch mesiacov. Termín uplynul, ale vďaka zásahu siete SOLVIT boli ich kvalifikácie včas uznané do dvoch týždňov.

Jednotný trh patrí k najväčším úspechom Európy. Je stredobodom európskeho projektu, no jeho výhody sa nie vždy prejavujú, keďže pravidlá jednotného trhu nie sú vždy známe alebo správne dodržiavané. V čase, keď občania Európskej únie a podniky očakávajú Európu, ktorá chráni, posilňuje a obraňuje, je jednotný trh jedným z najväčších európskych triumfov, pokiaľ ide o riešenie výziev spojených so zvýšenou globalizáciou a vytváranie silnejšieho a spravodlivejšieho európskeho hospodárstva.

Komisia navyše sieti poskytne efektívnejšiu právnu pomoc tým, že spustí aplikáciu siete SOLVIT na priamu komunikáciu medzi odborníkmi Komisie a centrami siete SOLVIT. Komisia ďalej takisto zlepší riešenie odlišných názorov medzi dvoma centrami siete SOLVIT, ktoré sú zapojené do posudzovania a riešenia prípadu. Komisia sa bude zaoberať štruktúrovanejším arbitrážnym konaním so systematickejším monitorovaním prípadov siete SOLVIT, aby identifikovala kontroverzné otázky a debaty so sieťou. Použitie partnerského preskúmania na seminároch umožní identifikovať najlepšie postupy a spoločné pravidlá.

Ďalšie osobitné právne poradenstvo by mohlo byť navyše poskytované pobočkami siete SOLVIT (anténami) vytvorenými so zámerom reagovať na konkrétne potreby v určitom sektore alebo oblasti, kde budú experti v oblasti vnútroštátnych politík priamo zapojení do riešenia zložitých prípadov. Aby sa zabránilo nejasnostiam a zdvojovaniu úsilia, Komisia sa snaží predísť šíreniu nástrojov na riešenie problémov, ktoré sa sieti SOLVIT v osobitných oblastiach právnych predpisov jednotného trhu podobajú. Vzájomné uznávanie neharmonizovaných výrobkov môže slúžiť ako vhodný príklad. Ak neformálny prístup siete SOLVIT zlyhá, preskúma Komisia možnosť zaviesť odvolacie konanie pre podniky ako súčasť preskúmania presadzovania zásady vzájomného uznávania. Ďalšou zistenou oblasťou sú problémy súvisiace s daňovými pravidlami, ako napríklad daňová diskriminácia, ktorým môžu občania čeliť v cezhraničných situáciách.

Lepšie riešenie zložitých a citlivých prípadov medzi Komisiou a členskými štátmi by malo byť navyše takisto zabezpečené. Na tento účel bude presadzovaná efektívnejšia výmena poznatkov, napríklad použitím interaktívnych nástrojov doplňujúcich odbornú prípravu prezenčnou formou. To je nevyhnutné vzhľadom na rôzne právne oblasti pokryté sieťou SOLVIT, ako je to zobrazené v grafe č. 1.

Základným predpokladom je to, aby členské štáty zabezpečili centrám siete SOLVIT dostatočné ľudské zdroje a náležité postavenie s primeraným a stabilným personálnym obsadením a s potrebnou právnou odbornosťou. V tejto súvislosti bude Komisia naďalej čerpať z prostriedkov, ako je napríklad ročné hlásenie o výsledkoch siete SOLVIT, pri monitorovaní primeraného personálneho obsadenia v centrách siete SOLVIT a použije prehľad výsledkov jednotného trhu na informovanie o svojich záveroch. Komisia zároveň použije všetky dostupné finančné prostriedky EÚ, aby ponúkla členským štátom primeranú podporu na posilnenie ich administratívnej kapacity a efektívnejšieho fungovania centier siete SOLVIT. Najmä rozšírený kurz odbornej prípravy pre zamestnancov vnútroštátnych centier siete SOLVIT zameraný na osobitné právne otázky, ktoré sú osobitne dôležité pre podnikateľskú komunitu, by mal byť financovaný prostredníctvom programu COSME 2018. Nový program na podporu štrukturálnych reforiem takisto počíta s podporou administratívnej kapacity členských štátov (okrem ďalšej výmeny odborníkov a technickej pomoci).

Sieť SOLVIT by sa mala viac zamerať na riešenie prípadov, ktoré súvisia s podnikaním. Je veľmi potrebné podporovať v podnikateľskej komunite širšie povedomie o pomoci, ktorú sieť SOLVIT môže ponúknuť. Rovnako dôležité je to, aby boli podobné činnosti vykonávané aj na vnútroštátnej úrovni.

Lepšie presadzovanie práva prináša výhody občanom, ako aj podnikom. Ak sú ich práva porušené, mali by byť schopní ľahko identifikovať a využiť najvhodnejší dostupný mechanizmus uplatňovania nárokov na nápravu. Ako je znázornené v grafe č. 3, podiel občianskych prípadov v porovnaní s obchodnými prípadmi, ktoré boli predložené sieti SOLVIT, v priebehu rokov vzrástol. Na jednej strane z toho vyplýva, že sieť SOLVIT sa stáva čoraz dôležitejšou pre migrujúcich občanov EÚ/EHP. Na druhej strane to vedie k tomu, že pomerne menej podnikov má úžitok zo služieb, ktoré sieť SOLVIT ponúka. Hlavnými právnymi oblasťami týkajúcimi sa obchodných prípadov boli v roku 2016 zdaňovanie, voľný pohyb služieb a voľný pohyb tovaru. Miera úspešne vyriešených obchodných prípadov na úrovni 80 % bola nižšia ako celková priemerná úspešnosť vyriešených prípadov siete (89 %). Obzvlášť úspešná je sieť ale v oblasti zdaňovania (pre ktorú je príznačných mnoho prípadov týkajúcich sa oneskoreného vrátenia DPH), hoci menej úspešná, pokiaľ ide o oblasti týkajúce sa voľného pohybu tovaru a služieb.

V tejto súvislosti by budúca jednotná digitálna brána poskytovala občanom a podnikom jednoduchý prístup ku komplexným, vysokokvalitným informáciám o jednotnom trhu, k adresnému poradenstvu a účinným službám pomoci a riešenia problémov. Prepojila by existujúci mechanizmus EÚ a vnútroštátne mechanizmy vrátane siete SOLVIT, a tým podporila jej vyhľadateľnosť.

Ako je zobrazené v grafe č. 5, sieti SOLVIT bol v priebehu rokov doručený stále sa zvyšujúci počet prípadov spojených buď so štrukturálnym problémom v súvislosti s nesprávnym uplatňovaním práva Únie vnútroštátnymi právnymi predpismi členského štátu EHP/EÚ alebo s opakovaným výskytom určitého problému. Napriek tomu, ako sa uvádza v posúdení priloženom k tomuto oznámeniu, súčasné spôsoby riešenia, následné opatrenia a podávanie správ týkajúce sa týchto prípadov neumožňujú systematické využitie dôkazov zhromaždených sieťou SOLVIT na zlepšenie súladu práva členských štátov s právom Únie. Z 97 štrukturálnych prípadov riešených sieťou SOLVIT v roku 2016 zostalo nevyriešených 78 prípadov a vyriešilo sa 19 prípadov. To zodpovedá miere úspešne vyriešených prípadov len na úrovni 20 %.

Graf č. 5: Vývoj prípadov spojených so štrukturálnymi problémami riešených sieťou SOLVIT v rokoch 2014 až 2016 (zdroj: databáza siete SOLVIT).

Členské štáty majú primárnu zodpovednosť za transponovanie, správne uplatňovanie a vykonávanie práva Únie. V dôsledku toho sa príslušné centrá siete SOLVIT musia obrátiť najskôr na príslušné orgány v rámci príslušného členského štátu, aby našli riešenie, pokiaľ ide o prípady súvisiace so štrukturálnymi a opakujúcimi sa problémami zistenými sieťou. Ak však centrum siete SOLVIT nedokáže presvedčiť tieto orgány, aby problém riešili, akékoľvek dôkazy získané na mieste by sa mali ďalej preskúmať s cieľom identifikovať problémy s výrazným vplyvom na fungovanie jednotného trhu, ako je to stanovené v strategickom prístupe k opatreniam Komisie na presadzovanie práva stanovených v oznámení Komisie o práve Únie: Lepšie výsledky pomocou lepšieho uplatňovania práva. To sa momentálne uplatňuje ad hoc, ale mal by sa vypracovať komplexnejší a systematickejší prístup. Najmä štrukturálne prípady, a ak je to potrebné a primerané aj plánovaný informačný nástroj jednotného trhu, by sa mohli Komisiou ďalej používať na požadovanie informácií týkajúcich sa napríklad nákladovej štruktúry, cenovej politiky, ziskov alebo pracovných zmlúv priamo od zainteresovaných účastníkov trhu.

Vyšetrovania Komisie týkajúce sa problémov zistených sieťou SOLVIT poskytnú stimul vnútroštátnym orgánom na užšiu spoluprácu so sieťou SOLVIT. Na vnútroštátnej úrovni by malo dôjsť k užšiemu prepojeniu medzi centrami siete SOLVIT, kontaktnými miestami zaoberajúcimi sa sťažnosťami a koordinátormi v oblasti porušovania právnych predpisov, aby členské štáty spravili viac preto, aby došlo k náprave štrukturálnych a opakujúcich sa problémov. Navyše by dostupné údaje a dôkazy v takých prípadoch mohli byť šírené a použité štruktúrovanejším a systematickejším spôsobom v rámci Komisie a na vnútroštátnej úrovni. Malo by dôjsť ku skvalitneniu databázy siete SOLVIT v súvislosti so zaznamenávaním štrukturálnych a opakujúcich sa problémov a umožnením členským štátom podať správu o opatreniach prijatých na ich nápravu.

Použitím prostriedkov, akým je napríklad prehľad výsledkov jednotného trhu, bude Komisia pravidelne informovať členské štáty a príslušné zainteresované subjekty o takýchto porušeniach práva Únie a ostatných prekážkach jednotného trhu zistených sieťou SOLVIT.

V súlade so strategickým prístupom k opatreniam Komisie na presadzovanie práva by mali byť občania a podniky nabádaní k tomu, aby používali najvhodnejší dostupný mechanizmus riešenia problémov. Za predpokladu súhlasu sťažovateľa by sa mohli v prípade potreby prostredníctvom rýchleho a neformálneho mechanizmu siete SOLVIT na uplatňovanie nárokov na nápravu riešiť jednotlivé sťažnosti predložené Komisii v prípade, že budú patriť do rozsahu pôsobnosti siete SOLVIT.

V súvislosti s akčným plánom EÚ pre elektronickú verejnú správu preskúma Komisia uskutočniteľnosť zásady „stačí len raz“. Tým by sa zamedzilo tomu, aby občania a podniky, ktorí chcú podať Komisii sťažnosť po prvýkrát po tom, čo došlo k nevyriešeniu prípadu sieťou SOLVIT, museli opätovne predkladať informácie, ktoré boli sieti SOLVIT už postúpené. To pri posudzovaní prípadu Komisii umožní, aby naplno využila právnu analýzu a dokazovanie, ktoré sieť SOLVIT v efektívnejšom procese už zostavila.

IV.Záver

Komisia je odhodlaná občanom a podnikom naplno zabezpečiť čerpanie všetkých výhod jednotného trhu: v plnej miere, pokiaľ ide o nové pracovné miesta a možnosti rastu, môžu byť realizované len vtedy, ak sú práva, ktoré sú zakotvené v právnych predpisoch EÚ, dobre známe všetkým subjektom, ako aj plne a dôsledne cezhranične dodržiavané.

Komisia poskytne svoju plnú podporu na zlepšenie kvality siete SOLVIT prostredníctvom budovania kapacít a výmeny poznatkov s členskými štátmi. Podporou využívania služieb siete SOLVIT podnikmi a podporovaním ďalšej spolupráce s ostatnými príslušnými sieťami Komisia zabezpečí, aby mala spätná väzba zo strany siete SOLVIT väčší dosah a aby bola plne zohľadňovaná pri navrhovaní budúcich politík a právnych predpisov v oblasti jednotného trhu. Napokon posilní svoju úlohu v presadzovaní práva Únie použitím dôkazov získaných sieťou SOLVIT štruktúrovanejším a systematickejším spôsobom.

Tri oblasti uvedené v tomto akčnom pláne sa navzájom dopĺňajú. Realizovanie plánovaných opatrení bude možné len vtedy, keď Komisia a členské štáty preberú spoločný záväzok a spoluzodpovednosť na všetkých úrovniach verejnej správy. Predpokladom posilnenia siete SOLVIT je primerané personálne obsadenie a uznanie centier siete SOLVIT v rámci orgánov štátnej správy jednotlivých členských štátov. Komisia bude v spolupráci s členskými štátmi EÚ/EHP koordinovať činnosti a pravidelne predkladať správu o pokroku dosiahnutom pri vykonávaní tohto akčného plánu prostredníctvom pracovných seminárov siete SOLVIT konajúcich sa každý polrok.

Toto spoločné úsilie posilní sieť SOLVIT v jej jedinečnej úlohe zabezpečiť, aby bolo právo Únie zo strany vnútroštátnych orgánov dodržiavané, a to popri zabezpečovaní dosahovania praktickej nápravy, pokiaľ ide o problémy, s ktorými sa stretávajú podniky a občania v súvislosti s ich právami v rámci jednotného trhu. To zase zabezpečí nové možnosti pre občanov a podniky a pomôže im uistiť sa, že môžu plne využívať svoje práva v rámci jednotného trhu.



Plán posilnenia siete SOLVIT